SAKIT sa ulo sa maraming lugar sa Luzon ang pamamahagi ng relief goods.

Ang ibang local government units kinakapos na sa supply habang ang ibang residente naman nagrereklamo sa napakabagal na sistema ng distribution sa kanilang mga barangay.

Pero sa Brgy. Tagapo sa Sta. Rosa, Laguna, nasa ayos ang pagbibigay para walang away habang ang lahat ay nagtitiis sa hirap na dulot ng enhanced community quarantine dahil sa COVID-19.

Trending ang post ni Twitter user @seannavavaye kung saan kinunan ng larawan ang animo’y “Microsoft Excel” presentation ng laman ng food packs.

Detalyado kasing nakalista ang laman nito sa kapirasong papel kung saan nakasulat ang quantity, item, unit price at total amount.

Transparency ba? Ito ang sagot nila para wala ng pagdududa ang mga residente kung saan napupunta ang budget ng barangay.

Base sa litrato, ang pondo ay hinugot mula sa Disaster Risk Reduction Management (DRRM) quick response fund.

Bawat house hold ay pantay-pantay na makatatanggap ng ayudang nagkakahalaga ng P246.50 (bigas, sardinas, noodles at biskwit).

As of this posting ay may 7,800 retweets at 52,600 likes na ang viral post.

Ikinatuwa naman ng netizens ang magandang serbisyo ng barangay.

See!? Kaya naman talaga e, kung gusto may paraan kung ayaw may dahilan. — Crustyliver78 (@crustyliver78) April 2, 2020

Very good, Mr. Tagapo. Mukhang hindi naman tinaga ang presyo! — OC Palanca (@OPalanca) April 2, 2020

Sana all transparent sa government lalo na sa national. 🥰🥰 — ジョセフ 💝 (@pabxz) April 2, 2020

At walang pangalan ng pulitiko! Mabuhay kayo! — KJ (@alainzaeb) April 2, 2020